Studentebetogings: Só se WitsStudente by die Universiteit van die Witwatersrand (Foto: Wits, Facebook) Die Universiteit van die Witwatersrand (Wits) het Maandag ŉ negepunt-plan bekendgestel om studente se besware aan te spreek ná twee weke van betogings oor studentegeldeverhogings. Die universiteit se uitvoerende bestuur het ook gesê akademiese bedrywighede hervat Dinsdag. Die bestuur het gesê die universiteit verbind hom aan die plan: – om ŉ 0% verhoging vir 2016 in te stel op akademiese, koshuis en verwante koste. Die presidensie het ingestem om hierdie koste te onderskryf, op voorwaarde dat die universiteit ook ŉ bydrae sal lewer; – om die verhoging in die aanvangsfooibetaling aan te spreek; – erken dat die betogings die studente se vermoë om hul eksamen af te lê, benadeel het. Die akademiese program en eksamenrooster word geherstruktureer; – erken dat buite-aanstellings tot uitbuiting lei. Die universiteit verbind hom daartoe om, bykomend tot die president se kommissie, sy eie interne kommissie aan te stel wat die invloed van kontrakwerk, asook die kostestrukture van interne aanstellings en moontlike alternatiewe modelle sal ondersoek; – onderneem om finansiële hulpbronne te vind om kinders te ondersteun van alle personeel wat tans aangestel is in kontrakdienste, op voorwaarde dat hierdie studente vir universiteitstoelating kwalifiseer; – stem in dat daar geen tugstappe gedoen sal word teen studente wat aan wettige betogings deelgeneem het nie; – sal ŉ werknemershandves opstel; – stem in beginsel daarmee saam om alles in sy vermoë te doen om enige ander kwessie aan te roer wat die studente te goeder trou wil bespreek; en – sal ŉ Algemene Vergadering belê indien die studente hierdie maatreëls aanvaar. “Op grond hiervan moet die akademiese program Dinsdag hervat,” het die instansie gesê. “Dit is noodsaaklik dat ons nie hierdie akademiese jaar verloor en die toekomstige potensiële loopbane van ons studente benadeel nie.” Die vergadering tussen die studente en visekansellier prof Adam Habib duur voort. Habib is gedwing om na die studente te luister toe ŉ senaatsvergadering, wat die voortslepende betoging sou bespreek, vroeër deur betogende studente onderbreek is. Die senaat is die hoogste besluitnemende liggaam van die universiteit. Lang vergaderings het Saterdag en Sondag plaasgevind toe studente nie kon saamstem oor hoe die “Fees must Fall”-veldtog tot ŉ einde moet kom nie. Dié veldtog het twee weke gelede by Wits begin. Meeste universiteitskampusse landswyd het besluit om met die betogings voort te gaan, ondanks ŉ aankondiging deur pres. Jacob Zuma Vrydag dat studentegelde nie in 2016 verhoog sal word nie.